Üldkohtu 6. augusti 2024. aasta määrus – BPCE jt versus SRB
(kohtuasi T-458/23)1
(Majandus- ja rahaliit – Pangandusliit – Krediidiasutuste ja teatavate investeerimisühingute ühtne kriisilahenduskord – Ühtne kriisilahendusfond – Ühtse Kriisilahendusnõukogu otsus 2023. aasta ex ante osamaksete arvutamise kohta – Määruse (EL) nr 806/2014 artikli 70 lõige 2 – Ilmselgelt põhjendatud hagi – Kohtumääruse tagajärgede ajaline piiramine)
Kohtumenetluse keel: prantsuse
Pooled
Hagejad: BPCE (Pariis, Prantsusmaa) ja veel 44 hagejat, kelle nimed on toodud kohtumääruse lisas (esindajad: advokaadid A. Gosset-Grainville ja M. Trabucchi)
Kostja: Ühtne Kriisilahendusnõukogu (SRB) (esindajad: J. Kerlin, C. Flynn ja C. De Falco, keda abistasid advokaadid H.-G. Kamann ja F. Louis)
Kostja toetuseks menetlusse astujad: Euroopa Parlament (esindajad: J. Etienne, G. Bartram ja L. Taïeb), Euroopa Liidu Nõukogu (esindajad: E. d’Ursel, J. Haunold ja A. Westerhof Löfflerová)
Ese
Hagejad paluvad ELTL artikli 263 alusel esitatud hagis, et neid puudutavas osas tühistataks Ühtse Kriisilahendusnõukogu 2. mai 2023. aasta otsus SRB/ES/2023/23 ühtsesse kriisilahendusfondi tehtavate 2023. aasta ex ante osamaksete arvutamise kohta.
Resolutsioon
Tühistada BPCE-d ja teisi hagejaid, kelle nimed on toodud lisas, puudutavas osas Ühtse Kriisilahendusnõukogu (SRB) 2. mai 2023. aasta otsus SRB/ES/2023/23 ühtsesse kriisilahendusfondi tehtavate 2023. aasta ex ante osamaksete arvutamise kohta.
Jätta otsuse SRB/ES/2023/23 tagajärjed BPCE-d ja teisi hagejaid, kelle nimed on toodud lisas, puudutavas osas kehtima seni, kuni kriisilahendusnõukogu on võtnud käesoleva kohtumääruse täitmiseks vajalikud meetmed mõistliku aja jooksul, mis ei tohi ületada kuut kuud alates käesoleva kohtumääruse jõustumise päevast.
Jätta kriisilahendusnõukogu kohtukulud tema enda kanda ja mõista temalt välja BPCE ja teiste hagejate, kelle nimed on toodud lisas, kohtukulud.
Jätta Euroopa Parlamendi ja Euroopa Liidu Nõukogu kohtukulud nende endi kanda.
____________
1 ELT C, C/2023/55, 9.10.2023.